遊大明寺
作者：宋庠
朝代：宋

paragraphs: 總轡出西坰，寥寥旭宇明。
叢岡森地秀，飛塔恍神行。
惠味霑仙露，疲心識化城。
遠香來不斷，空梵過猶清。
坐惜忘機晚，居慚緤組榮。
撫懷今古恨，高世友僚情。
顧慕羣芳歇，徘徊極野平。
低雲參駐蓋，寒木隠前旌。
風轉松添韵，霜餘菊挫英。
碧垂天勢匝，紅上日華輕。
壘廢麏䴥樂，池荒雁鶩鳴。
宮垣除濞國，臺址畏軒兵。
勝踐欣同適，沈憂悔自嬰。
理融無物我，神照罷將迎。
絢藻春供麗，投珍佩合聲。
莫嗤三嘆拙，聊謝兩心傾。